CELEX: 
Language: hu
Date: 2018-12-14 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról szóló 515/2014/EU európai parlamenti és tanácsi rendelet II. mellékletének módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról szóló 515/2014/EU európai parlamenti és tanácsi rendelet
                  1
                felhatalmazza a Bizottságot arra, hogy a rendelet 17. cikkében meghatározott feltételek szerint felhatalmazáson alapuló jogi aktusokat fogadjon el.
            
            
               Mindenekelőtt az 515/2014/EU rendelet 7. cikkének (2) bekezdése felhatalmazza a Bizottságot, hogy felhatalmazáson alapuló jogi aktust fogadjon el az azon rendelet II. mellékletében felsorolt egyedi intézkedések felülvizsgálatára, ha szükséges, többek között a félidős felülvizsgálat keretében.
            
            
               A migrációs áramlások dinamikus jellege olyan közös és rugalmas megközelítést tesz szükségessé, amely megfelelően kezeli az EU és a tagállamok szakpolitikai fejleményeit és finanszírozási igényeit, kiváltképpen azon tagállamokét, amelyek folyamatosan jelentős migrációs nyomással szembesülnek a külső határokon.
            
            
               E tekintetben a Belső Biztonsági Alapnak, és különösen a külső határok és a vízumügy pénzügyi támogatására szolgáló eszköznek képesnek kell lennie arra, hogy megfelelő pénzügyi támogatást nyújtson az uniós szakpolitikák – például az uniós fogadóállomási rendszer – végrehajtásához, amint azt az Európai Bizottság által 2015. május 13-án
                  2
                előterjesztett és az Európai Tanács által 2015. június 25-én és 26-án
                  3
                jóváhagyott európai migrációs stratégia felvázolta. Az uniós fogadóállomási rendszer révén az EU működési támogatást biztosít azoknak a tagállamoknak, amelyek az EU külső határain aránytalan migrációs nyomásnak vannak kitéve. A rendszer integrált, átfogó és célzott támogatást nyújt a közös szolidaritás és felelősség szellemében, valamint a schengeni térség integritásának megóvása céljából.
            
            
               A nemzeti programok félidős felülvizsgálata keretében – amire a 514/2014/EU rendelet 15. cikke alapján került sor –, valamint figyelembe véve a fentiekben kiemelt uniós szakpolitikai prioritásokat, meghatározták a tagállamok további finanszírozási szükségleteit a határőrizeti tevékenységek tekintetében, különös tekintettel azokra a tagállamokra, amelyek jelentős migrációs nyomással szembesültek a külső határokon.
            
            
               Az Európai Tanács 2018. június 28-i következtetéseiben megismételte, hogy támogatni kell ezeket az erőfeszítéseket, és sürgette, hogy önkéntes alapon hozzanak létre „ellenőrzött központokat” az EU területén, valamint alakítsanak ki fokozott együttműködést a harmadik országokkal azok határigazgatási kapacitásának megerősítése érdekében.
            
            
               E finanszírozási szükségletek teljesítéséről a lehető legmegfelelőbben és a legcélravezetőbb finanszírozási eszköz segítségével kell gondoskodni.
            
            
               E tekintetben – figyelembe véve a kapcsolódó finanszírozási igények sajátosságait – nem megfelelő eszköz a tagállamok nemzeti programjainak az egyes tagállamok alapjuttatásainak elosztására használt elosztási kulcs segítségével történő kiegészítése, mivel ez nem tenné lehetővé, hogy kifejezetten a jelentős migrációs nyomással szembesülő és az EU külső határain a határellenőrzést biztosító tagállamok meghatározott szükségleteit célozzák.
            
            
               A szükséghelyzeti segély felhasználása sem megfelelő megoldás, mivel főszabály szerint ehhez rendkívül különleges körülmények szükségesek, nevezetesen az 515/2014/EU rendelet 2. cikkének f) pontjában meghatározott szükséghelyzet bekövetkezése. Emellett a szükséghelyzeti támogatás keretében projektmegközelítés szerint, rövid (főszabály szerint legfeljebb 12 hónapos) időtartamra nyújtanak finanszírozást, szemben a nemzeti program keretében biztosított finanszírozás többéves perspektívájával.
            
            
               A megosztott irányítás szerinti egyedi intézkedések alkalmazása lehetővé teszi az adott helyzet dinamikájához és sajátosságaihoz történő rugalmasabb igazodást, mivel ezek az intézkedések testre szabott megközelítést kínálnak annak érdekében, hogy további finanszírozást irányítsanak a tagállamokhoz a Belső Biztonsági Alap határok és vízumügy komponense keretében végzett egyedi tevékenység támogatása céljából. Tehát a kiegészítő pénzügyi támogatást igénylő tevékenységek, – például az uniós fogadóállomási rendszer végrehajtása – rendkívül sajátos jellege miatt az egyedi intézkedések tekinthetők a legmegfelelőbb finanszírozási eszköznek.
            
            
               Az 515/2014/EU rendelet II. melléklete jelenleg két egyedi intézkedést sorol fel. Az első a konzuli együttműködésre vonatkozó, legalább két tagállam közötti együttes fellépés, a második pedig a közös műveletek esetén az Európai Határ- és Partvédelmi Ügynökség rendelkezésére bocsátandó szállítóeszközök és a működési berendezések beszerzését érintő fellépés.
            
            
               Mivel a meglévő egyedi intézkedések nem teszik lehetővé a félidős felülvizsgálat keretében meghatározott tevékenységtípusok támogatását, új egyedi intézkedést kell felvenni az 515/2014/EU rendelet vonatkozó mellékletébe. Ez az egyedi fellépés hozzájárulna az uniós fogadóállomási rendszer megvalósításához, és így elősegítené az integrált határigazgatást, biztosítva az Unió külső határainak hatékony ellenőrzését és védelmét.
            
            
               Emellett a Belső Biztonsági Alap részét képező, a külső határok és a vízumügy pénzügyi támogatására szolgáló eszköz jogalapjában foglalt, a különleges tagállami igényekre történő reagálást célzó egyedi intézkedések listájának szóban forgó módosítása lehetőséget nyújt a migrációs áramlások kezelése keretében biztosított uniós hozzáadott érték növelésére is.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A minőségi jogalkotásra vonatkozó szabályok és az 515/2014/EU rendelet (40) preambulumbekezdése alapján a felhatalmazáson alapuló jogi aktusok elkészítése során a Bizottságnak megfelelő konzultációkat kell folytatnia, többek között szakértői szinten. 2018. június 4. és június 20. között írásbeli eljárás keretében került sor ilyen konzultációra, mivel a 2018. június 6-ára összehívott szakértői szintű találkozóra nagyon kevés résztvevő regisztrált és ezért törölték a találkozót.
            
            
               Az e felhatalmazáson alapuló bizottsági rendelet tervezetében megfelelően figyelembe vették a tagállamok szakértőitől kapott észrevételeket.
            
            
               A minőségi jogalkotásra vonatkozó szabályoknak megfelelően a szolgálatközi konzultációt követően visszajelzési mechanizmust alkalmaztak. A visszajelzésekre nyitva álló időszak 2018. október 22-én ért végett. Észrevétel nem érkezett.
            
         
         
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az 515/2014/EU európai parlamenti és tanácsi rendelet 7. cikkének (2) bekezdése felhatalmazza a Bizottságot, hogy felhatalmazáson alapuló jogi aktusokat fogadjon el az azon rendeletnek az egyedi intézkedések listáját meghatározó II. mellékletének módosítása céljából.
            
            
               Az 515/2014/EU európai parlamenti és tanácsi rendelet 17. cikke meghatározza a felhatalmazás gyakorlását, és különösen azokat a feltételeket, amelyek mellett a Bizottság felhatalmazást kap felhatalmazáson alapuló jogi aktusok elfogadására.
            
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.12.14.)
            
            
               a Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról szóló 515/2014/EU európai parlamenti és tanácsi rendelet II. mellékletének módosításáról
               
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról és az 574/2007/EK határozat hatályon kívül helyezéséről szóló, 2014. április 16-i 515/2014/EU európai parlamenti és tanácsi rendeletre
                  4
                és különösen annak 7. cikke (2) bekezdésére,
            
            
               mivel:
            
            
               (1)Az 515/2014/EU rendelet 7. cikke említést tesz az egyedi intézkedések céljára a tagállamok számára elkülönítendő, rendelkezésre álló forrásokról.
            
            
               (2)Az 514/2014/EU európai parlamenti és tanácsi rendelet
                  5
                15. cikkében említett félidős felülvizsgálat keretében azonosították a tagállamok további finanszírozási szükségleteit a határigazgatás területén.
            
            
               (3)A félidős felülvizsgálat megállapította, hogy megfelelő pénzügyi támogatást kell biztosítani a határellenőrzési tevékenységek számára, különösen az (EU) 2016/1624 rendelet
                  6
                2. cikkének 10. pontjában meghatározott migrációs csomópontok területén, vagy más olyan területeken, ahol hasonlóképpen jelentős és aránytalan, meglévő vagy potenciális migrációs nyomás jelentkezik.
            
            
               (4)Az ilyen erőfeszítések uniós támogatása megerősítést nyert az Európai Tanács 2018. június 28-i következtetéseiben, amelyek azt sürgették, hogy önkéntes alapon hozzanak létre „ellenőrzött központokat” az Unió területén, valamint alakítsanak ki fokozott együttműködést a harmadik országokkal azok határigazgatási kapacitásának megerősítése érdekében.
            
            
               (5)Az 515/2014/EU rendelet II. mellékletébe foglalt egyedi intézkedések meglévő listája két egyedi intézkedést kínál a tagállamoknak ahhoz, hogy kiegészítő finanszírozásban részesüljenek.
            
            
               (6)Az uniós fogadóállomási rendszert vagy hasonló rendszert végrehajtó intézkedések finanszírozása nem csatornázható be megfelelően az egyedi intézkedések jelenlegi listája segítségével. Ezért a lista módosítása a legjobb mód a Belső Biztonsági Alap részét képező, a külső határok és a vízumügy pénzügyi támogatására szolgáló eszköz rugalmasságának biztosítására.
            
            
               (7)Az új egyedi intézkedésnek az 515/2014/EU rendelet II. mellékletébe történő felvétele hozzájárulna az uniós külső határok ellenőrzésének hatékony szintjéhez. Megfelelne azon rendelet 3. cikke (2) bekezdésének b) pontjában szereplő – az integrált határigazgatás támogatására, a nemzetközi védelemhez való hozzáférésnek az arra rászorulók számára történő megkönnyítésére irányuló – egyedi célkitűzésnek.
            
            
               (8)A tagállamok közelmúltbeli szakpolitikai fejleményeit és finanszírozási szükségleteit tükröző új egyedi intézkedés felvétele jelentős hozzáadott értéket teremtene, mivel hozzájárulna a migrációs és menekültáramlatok által leginkább érintett tagállamokra, és így az Unió egészére nehezedő migrációs nyomás enyhítéséhez.
            
         
         
            
               (9)Annak érdekében, hogy a fent meghatározott sürgős finanszírozási igényekre tekintettel lehetővé tegyék ezen egyedi fellépés azonnali alkalmazását, a rendeletnek az Európai Unió Hivatalos Lapjában való kihirdetését követő napon hatályba kell lépnie.
            
            
               (10)Az 515/2014/EU rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az 515/2014/EU rendelet II. melléklete a következő 3. ponttal egészül ki:
            
            
               „3. Az (EU) 2016/1624 rendelet 2. cikkének 10. pontjában meghatározott migrációs csomópontok létrehozása, fejlesztése és működtetése, beleértve olyan szolgáltatások nyújtását, mint a személyazonosság megállapítása, ujjnyomatvétel, biztonsági ellenőrzés és egészségügyi szűrővizsgálat, személyes meghallgatás, tájékoztatás, nyilvántartásba vétel és érkezési befogadás, vagy ilyen szolgáltatások nyújtása a fogadóállomási eljárásokat vagy hasonló intézkedéseket alkalmazó egyéb területeken, például a valamely tagállam által létrehozott „ellenőrzött központokban”, valamint a fenti szolgáltatások nyújtása más határátkelőhelyeken, ahol hasonlóképpen jelentős és aránytalan, meglévő vagy potenciális migrációs nyomás jelentkezik, beleértve szükség esetén a harmadik országokban folytatott határigazgatási tevékenységek támogatását.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            
            
               Kelt Brüsszelben, -án/-én. 2018.12.14.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Európai Parlament és a Tanács 515/2014/EU rendelete (2014. április 16.) a Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról és az 574/2007/EK határozat hatályon kívül helyezéséről (HL L 150., 2014.5.20., 143. o.).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        HL L 150., 2014.5.20., 143. o.
               
               
                  
                     (5)
                  
                        Az Európai Parlament és a Tanács 514/2014/EU rendelete (2014. április 16.) a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról (HL L 150., 2014.5.20., 112. o.).
               
               
                  
                     (6)
                  
                        Az Európai Parlament és a Tanács (EU) 2016/1624 rendelete (2016. szeptember 14.) az Európai Határ- és Parti Őrségről és az (EU) 2016/399 európai parlamenti és tanácsi rendelet módosításáról, valamint a 863/2007/EK európai parlamenti és tanácsi rendelet, a 2007/2004/EK tanácsi rendelet és a 2005/267/EK tanácsi határozat hatályon kívül helyezéséről (HL L 251., 2016.9.16., 1. o.).